היהודים והיהדות - פתיחה

הרב אהרן קוטלר, תשובה לבן גוריון בשאלה הגדרת היהדות של בני יהודי וגויה
בתשובה למכתבו, תמהני על עצם העמדת השאלה בענין טהרתו ושלמותו של עם ישראל, שעל שמירתו מבוסס קיומו, כאילו היא זקוקה עוד לפתרון ולחוות דעת ממי שהוא, בדבר פשוט ומפורש בתוה"ק ובכלל ישראל לדורותיו מיום היותו לעם.
הדבר ברור כי יהודי הוא רק אם הנהו יהודי עפ"י דין תוה"ק. ומיהו יהודי לפי דין התורה, מבורר היטב בהלכה בברור. וההלכה קובעת ועושה את המציאות, וכן הוא מעת היות ישראל לגוי. אין כוח ויכולת בידי שום אדם או גוש ציבורי לשנות פני הדברים, כמו שאי אפשר לשנות את המציאות עצמה. וכל שינוי כזה הוא זיוף גמור וביטול עצם צורתו ומהותו של עמנו...
בנוגע לאחוד האומה, הדבר ברור ופשוט כי אין שום דרך אחרת רק ע"י התורה המיחדת את ישראל ומבדילה בין ישראל לעמים, ועושה אותם לחטיבה אחת בעולם. "הן עם לבדד ישכון ובגויים לא יתחשב", אין אפשרות של קיום לישראל בתור אומה מן האומות, וכשם שאין היחיד יכול להתבולל ולצאת מכלל ישראל מכ"ש שאין האומה כולה יכולה להתבולל וללבוש צורה אחרת... כל נסיון לשנות פני האומה הרי הוא התכחשות לעצמנו עד כדי ביטול הווייתה... וממילא שהבסיס היחידי לאיחוד ומיזוג חלקי האומה אינו אלא ע"י התקשרותם לשורש המשותף ולמטרה המאחדת...
ובסיום הדברים אביע את התמהון על הפניה בענין יסודי של קדושת ישראל לאנשים שאינם חכמי התורה, ומהם אף לא אנשי דת, וגם לאנשים שנתקו כמעט כל הקשרים עם עם ישראל בכלל. הלא לאל' פתרונים בתוה"ק ובחז"ל.

ר' אלחנן בונם וסרמן – עקבתא דמשיחא
עיקרה של שיטה זו (הלאומיות המודרנית): להיות יהודי, משמע להיות בעל הכרה לאומית ותו לא... גם משומד יכול להחשב כיהודי לאומי נאמן. מה דעת התורה על שיטה זו? ישנן הלכות ברורות בנושא זה: "בשלושים וששה מקומות הזהירה התורה על הגר". את הגר יש לפנק כפנק אב את בנו יחידו. האם תלוי מהו מוצאו של הגר? לא. אפילו אם הוא מבני בניו של המן. ולהיפך, בנו של הגדול שבישראל שהשתמד, הרי הוא בכלל "מורידין ולא מעלין"; גרוע הוא בעינינו מכלב, שאין מצות "מורידין" נוהגת בו. רואים אנו כי המוצא הלאומי כשלעצמו, בלעדי התורה, הינו חסר כל ערך...

מנדל פייקאז' – רעיון בחירת ישראל בנוסח אקטואליסטי חדש: הנקודה הפנימית
כמה מחכמי פולין בדורות האחרונים לקיומו של בית ישראל שם השתמשו במימרה "אע"פ שחטא ישראל הוא" כדי להגיב בדרך זו על ניסיון-השווא לחמוק מהגורל היהודי על-ידי התערות בתרבות הגויים, ואף כתגובה אירונית לאנטישמיות הנאצית, שכידוע לא הבחינה בין יהודי נאמן לעמו לבין יהודי המתכחש לו. ביסודו של רעיון "הנקודה הפנימית" קיימת ההנחה על פדות גמורה בין המציאות החיצונית הנתונה לתהליכי ההשתנות, לבין הרוח היהדותית הפנימית, שהיא מחוץ לחוקי ההיסטוריה. אם במציאות החיצונית חישוקיו של העם מתרופפים והולכים, הרי במציאות הרוחנית הפנימית מהות נצחית אחת מחברת את העם כולו, אם ביודעין ואם שלא ביודעין, אם מרצון ואם שלא מרצון. קיים אפוא מכנה משותף לכל אדם מישראל אף-על-פי שחטא...
אולם ראוי שלא נטעה לראות את דבריהם של ראשי החסידות בעניין "הנקודה הפנימית" ביטוי לסובלנות דתית או חברתית, לא להלכה ובוודאי שלא למעשה... ראשי החסידות לא הכירו בזכותם של יחידים, ולא כל שכן של קבוצות אלה או אחרות לפרש את היהדות פירוש שונה מזה המקובל בידם. לדידם, מבחנה של היהדות ואמת המידה שלה הם אבותינו ורבותינו הקודמים. היהדות מעצם טבעה ומהותה אינה סובלת ריבוי פנים. 

יוסף חיים ברנר – לבירור העניין
רגש האדם שבנו יכול להתייחס בשנאה גמורה לכל העבר שלנו, לכל ה"היסטוריה" שלנו, באי-כבוד לאבותינו בעלי "הרעיון המשיחי" בכבודם ובעצמם, שלא הורישו כלום לדורות אחריהם מלבד המון ספרי הבל בדרוש ובפלפולא דאורייתא, אבל שאלת העכשיו אינה מוּסרה על-ידי זה מן הפרק, כי הלא חיים אנו, ולא דתנו מקשרת אותנו עם עמנו, ולא דת אחרת תקחנו ממנו, ולחברה אחרת איננו רוצים ואיננו יכולים ללכת, כי אין אדם הולך מעצמו, ואת הנשמה שלנו הן לא נפלוט, והיא נכספת ליותר טוב, לחיים יותר טובים...
אנו, איפוא, בני העם העברי הנאמנים לעצמנו, החיים בתוך עמנו ואין אנו יכולים לתאר לנו בשבילנו חיים מחוץ לעמנו, בין אם טוב הוא עמנו זה או רע... אנו צריכים להתאזר עוז ולתקן ולשנות ולשפר את חיינו; ליצור לנו את תרבותנו, להחזיק בשפת דיבורנו, לבנות לנו את ההווה שלנו...
אם יתנצרו כל היהודים ברוח ובלבד שידורו בארץ-ישראל ויעמדו על הקרקע וידברו עברית, לא נפסיד כלום... אילו היו כל היהודים מקבלים תורת טולסטוי, מה שלא יתואר, כמובן, בשום אופן, היתה תורה זו נעשית ליהדות, והלאומיות העברית שלנו לא היתה נגרעת... אבל הלא כל אלה הם דברים בטלים... אנחנו איננו לא מתיהדים ולא מתנצרים ברוח, אנחנו איננו מגנים שום דת ולא משבחים שום דת.  אנחנו אומרים: לא על אמונות ודעות יחיה עם...
"במה אתם יהודים, אם בדת היהדות אינכם מחזיקים?" אנחנו הננו יהודים בחיים הממשיים, בלב וברגש, בל כל הגדרות שכליות, בלי אמיתויות אַבסוֹלוּטיות, ובלי כל התחייבויות כתובות.  כל מה שיקר לנו כיום הזה, כל מה שיש לו ערך בעינינו, כל מה שנובע מתוך המהות החפשית שלנו –בלי אונס וכפיה, תהיה איזו שתהיה – זוהי יהדותנו, אם אתם רוצים דוקא במלה זו.

אחד העם – המוסר הלאומי
לפנים היה כל איש ישׂראל חושב לדבר פשוט ומובן מאליו, כי יהודי אמתּי – התואר "לאומי" עוד לא נודע אז בקרבנו – אינו אלא זה שמאמין בלב שלם בעיקרי הדת היהודית וזהיר (או לפחות משתדל להיות זהיר) בכל מצוותיה, בקלוֹת כבחמורות... עתה נשתנה הדבר. אלפי אנשים מישׂראל, מהם אשר מילדותם נתחנכו מחוץ לגבול היהדות ולא נשׂאו עוּלה מעודם, ומהם אשר בגדלם מרדו בה ופרקו עוּלה מעליהם – שבו עתה לעמם וביד רמה הרימו דגל הלאומיות היהודית, מבלי שוב עם זה גם אל הדת היהודית, להחזיק בדעותיה ולקיים מצוותיה... החזיון החדש הזה הוליד איפוא בהכרח גם שאלה חדשה: יהודים כאלה מה משפטם? היוכל אדם באמת להיות יהודי כשר בלאומיותו עם היותו "אחר" בכל שאר עצמותו?
הלאומיים עצמם נחלקו בדבר הזה לשתי מפלגות שונות. בני המפלגה האחת – זו שכבר קנתה לה בספרותנו את השם "מערבית" – משיבים על השאלה בחיוב מוחלט... המפלגה הלאומית הזאת, בכל התנגדותה הקיצונית לדעת המפלגה "הדתית", משתתפת היא איפוא עמה בהשקפה יסודית אחת.  שתיהן חושבות את הדת לקנין הרוחני היחידי שבּו נתכּוץ כל הרוח הלאומי של עמנו ושחוץ ממנו אין עוד יסוד לאומי לישׂראל בהוה זולתי שתּוף הגזע; אלא שכל אחת מוציאה מן העיקר הזה תולדה אחרת. זאת אומרת: אם כן, כל שאינו מאמין בדת ישׂראל ואינו חי בה אינו יכול להחשב בין נושׂאי דגל הלאומיות, שהוא רחוק מרוחה; וזאת אומרת, להפך: אם כן, אין הלאומיות היהודית יכולה לדרוש מנושׂאי דגלה שיהיו חייהם מתאימים לרוחה, אחר כי כל עצם הרוח הזאת אינו אלא דבר התלוי באמונה ודת, ובזמננו אין אונס בעניני אמונה ודת ולא יבּנה עם על יסוד כזה, ועל כן אין עלינו שום חובה לאומית בחיינו בהווה זולתי להשתדל בהשׂגת החירות הלאומית.
ובזה מתנגדת להן בצדק המפלגה הלאומית השנייה – מפלגת "המזרחיים". גם היא אמנם, כרעוּתה, אינה מסכימה להעמיד את הלאומיות על האמונה הדתית, שלא יהיה קיומה תלוי בדברים שאין אדם יודע היום אם יודה בהם למחר; אבל יחד עם זה יודעים הם הלאומיים האלה, שתוכן הלאומיות העברית כולל הרבה יותר מדיפּלוֹמַטיא ואספות בלבד, ויודעים הם זאת לא על פי היקשים וראיות מן החוץ, כי אם – ראיה שאין עליה תשובה – מתוך עצם מציאותם בעצמם.  בהיותם על הרוב מלאים רוח היהדות מנעוריהם, הם מרגישים בנפשם, כי הרוח הזה עודנו חי וקיים בלבם ורישומו ניכר בחייהם, אע"פ שהשקפותיהם הדתיות כבר נשתנו הרבה, ומזה הם מוציאים תולדה מוכרחת, כי אמנם יש רוח לאומי לישׂראל שאינו מוגבל באמונות דתיות בלבד, וממילא יש גם חובות לאומיות רוחניות, החלות על הכל, מאמינים ובלתי מאמינים יחדיו.

אבי שגיא - המסע היהודי ישראלי
הזיהוי המשפחתי מסמל את השיבה אל הגרעין הראשוני נושא התרבות - המשפחה. המשפחה היא המוצא והמקור; "היא מהווה ליחיד התחלה כפרט הן במובן הגופני והן במובן הנפשי-הרוחני". תהא משמעותה של התרבות שהמשפחה נושאת אשר תהא, המשפחה היא, בראש ובראשונה, תא התרבות הגרעיני, נושאת המורשת. אין היא רק תא ביולוגי המשמש מצע לגדילה; היא התא שדרכו מועברות השפה, המסורת והפרקטיקה. לפיכך המשפחה היא היסוד הראשוני בזיהוי המבטא השתייכות לקולקטיב תרבותי היסטורי. השיוך האתני למשפחה היהודית הוא אפוא שיוך תרבותי, ולא שיוך ביולוגי... זיהוי זה אינו אמור להחליף את שיח הזהות ואף לא לקבע אותו. אין למצוא בזיהוי מה שאין בו; הוא ביטוי סמלי של ההכרה כי זהות יהודית מתכוננת מתוך זיקה לקולקטיביות היהודית בשלל גילוייה ההיסטוריים-תרבותיים. 

יוסף חיים ירושלמי – משה של פרויד
אני מוצא את עצמי תוהה אם – פרט לסיבות שהועלו - לא היה גם ליהדותו של פרויד חלק בנטיות הלמארקיות שלו. לא, אינני מתכוון לומר שהלמארקיזם הוא "יהודי". כוונתי היא יותר לממד הסובייקטיבי שלו, להרגשת הכובד העצום, המשיכה הגרביטציונית, שטיפחו וביטאו יהודים מודרניים, מחויבים ומנוכרים כאחד, שהרגישו אותה בין כעוגן ובין כנטל. אם "מפרקים" את המושג למארקיזם למונחים יהודיים, מהו אם לא ההרגשה רבת-העוצמה, לטוב ולרע, שאי-אפשר באמת לחדול מלהיות יהודי, ולא רק בגלל אנטישמיות או הפליה רווחות, ובוודאי לא בגלל "שלשלת הקבלה", אלא משום שגורלו של אדם כיהודי נקבע לפני זמן רב בידי האבות, ומשום שלעתים קרובות מה שמרגישים באופן העמוק והמעורפל ביותר הוא מין תיל רוטט בדם... באורח פרדוקסלי, התחושה שהיהודיות מורשת ובלתי ניתנת למחיקה, הייתה משותפת ליהודים שהיו שמחים... להפטר מזהותם היהודית אילו רק יכלו, וליהודים שהזהות הזאת בערה בעצמותיהם...
עצם העובדה שבחרת לבסס את עמדתך על ממשותה של מורשת קדומה לא-מודעת שחושלה מן הניסיון ההיסטורי של אבותינו ונמסרה באורח "שאינו תלוי בהעברה ישירה או בחינוך באמצעות דוגמה אישית", יש לי בה עניין עליון. אני משוכנע שאתה באמת האמנת בזה... אבל אני גם משוכנע כמעט באותה מידה שהיא ענתה על צורך אישי שלך, פנימי וחזק. שכן אם "אופי לאומי"... יכול באמת להימסר "באורח שאינו תלוי בהעברה ישירה או בחינוך באמצעות דוגמה אישית", פירושו של דבר ש"יהודיות" יכולה להימסר בלי תלות ב"יהדות", ש"להיות יהודי" זה דבר שלא יכול להיות לו סוף, אפילו אם ל"יהדות" יבוא הקץ. וכך כמדומה תיפתר החידה שהטרידה אותך כל כך בדבר הזהות היהודית שלך עצמך.

אריק סנטנר, על הפסיכו-תיאולוגיה של חיי היום-יום עמ' 120-121
היהודים הם, לפי השקפה זאת, באופן יסודי בלתי-תואמים את היחסים הסוציו-סימבוליים המכוננים את החיים, את ההיות-בהיסטוריה, של אומות ושל עמים אחרים. בזיקה לאי-התיאום הזה נמצאת הפניה אל מה שרוזנצווייג, במה שעבור קוראים רבים הוא באופן מובן טענתו המטרידה ביותר על היהודים ועל היהדות, מכנה "קרבת הדם"... ואולם, יש להבהיר כי אין זה טיעון לאיכות גנטית או גזעית מובחנת לדם יהודי; אלא, הטענה היא שהשימור העצמי היהודי מתרחש בעיקר בתוך התרבות והמשפחה, ודרכן, ולא דרך טריטוריה, אדריכלות, מוסדות מדינה או צבאות... היהודים הם לרוזנצווייג העם שחייו אינם ממוקדים בישותו החיוויית, אלא במה שנשאר בעודף, מה שמתמיד/מתעקש מעבר לחיוויים המבחינים עם היסטורי מעמים היסטוריים אחרים.

צדקת הצדיק נד
עיקר היהדות – בקריאת שם ישראל. כמו שנאמר זה יאמר לה' אני וגו', ובשם ישראל יכנה, שלא יהיה לו רק מעלה זו שמכונה בשם ישראל די. ומצינו בריש פרק כלל גדול (שבת סח:) גר שנתגייר בין האומות, ומביא חטאת על החלב והדם והשבת ועבודה זרה, עיין שם, דלא ידע כלל שזה אסורה, ואפילו על עבודה זרה ושבת. ונמצא שלא ידע כלל מכל התורה, ובמה הוא גר להתחייב חטאת, רק בקריאת שם ישראל די.
ובזה יובן מה דיהרג ואל יעבור על המרת דת להיות ישמעאל, אף על פי שהם אין עובדים עבודה זרה אפילו בשיתוף כנודע, וכן נזהרים על גילוי עריות ושפיכות דמים, ואין כופין כלל על אותן שלוש עבירות דיהרג ואל יעבור. אבל המרת שם ישראל לבד, זה שקול ככל התורה כולה וכנגד עבודה זרה גילוי עריות ושפיכות דמים, ועיין ברדב"ז מזה. ולכן גם אצל ההמון הוא פסול משפחה שיש מומר במשפחה, ואין חוששין אם יש בה רשע גמור העובר על כל עבירות שבתורה כל זמן שלא המיר. וכן דורות הראשונים היו עובדים עבודה זרה, ומכל מקום שם ישראל לא המירו, ועל זה נאמר חבור עצבים אפרים הנח לו, שהם בחיבור אומה אחת ולא נתפרדו להתחבר עם הגויים ולהיות בכללם.
